དཔལ་ཡང་དག་སྦྱོར་བ་སཾ་པུ་ཊའི་རྒྱུད་ལས།ཕྲེང་བ་ལ་སོགས་མཚན་ཉིད་ནི།།ཡང་དག་ཇི་ལྟར་རྡོ་རྗེ་ཉོན།།གང་གི་ཡང་དག་ཆོ་ག་ཡིས།།འགྲུབ་འགྱུར་འདི་ལ་ཐེ་ཚོམ་མེད།།ཅེས་དང་།རྡོ་རྗེ་མཁའ་འགྲོ་ལས།བགྲང་ཕྲེང་ཆོ་ག་ཇི་བཞིན་དུ།།རབ་ཏུ་བཤད་ཀྱི་ལྷ་མོ་ཉོན།།ཡང་དག་ཆོ་ག་གང་གིས་ནི།།འདི་ནི་འགྲུབ་འགྱུར་ཐེ་ཚོམ་མེད།།ཅེས་དང་།བདེ་མཆོག་སྡོམ་འབྱུང་ལས།ཡང་དག་ཆོ་ག་གང་གིས་འདིར།།འགྲུབ་པར་ཐེ་ཚོམ་མེད་པ་ཡི།།བཟླས་པའི་ཕྲེང་བའི་མཚན་ཉིད་ནི།།ཞེས་དང་།གདན་བཞི་ལས།ཡང་དག་ཆོ་ག་གང་གིས་ནི།།འགྲུབ་འགྱུར་འདི་ནི་ཐེ་ཚོམ་མེད།།ཅེས་གསུངས་པའི་ཕྱིར།དེ་བཞིན་དུ་མཆོག་ཐུན་གྱི་དངོས་གྲུབ་ཐམས་ཅད་ཐོབ་པ་དང་།འཁོར་ལོས་བསྒྱུར་བའི་རྒྱལ་བོ་སོགས་ས་དབང་ཆེན་པོའི་གོ་འཕང་ཐོབ་པ་དང་།འབྱུང་པོ་གདུག་པ་ཐམས་ཅད་དབང་དུ་བྱེད་པ་དང་།གསེར་དངུལ་སོགས་ཟང་ཟིང་གི་སྒྱུ་མའི་ནོར་ལོངས་སྤྱོད་གྱིས་ཕྱུག་པར་འགྱུར་བ་དང་།ཚེ་རིང་བ་དང་།ནད་མེད་པ་དང་།གཟུགས་མཛེས་ཤིང་རྒ་བ་མེད་པ་དང་།གདོན་དང་གནོད་པ་ཐམས་ཅད་ཞི་བར་འགྱུར་བ་དང་།མཁའ་འགྲོ་འདུ་ཞིང་སངས་རྒྱས་དང་བྱང་ཆུབ་སེམས་དཔའ་རྣམས་ཀྱིས་བྱིན་གྱིས་བརླབས་པ་སོགས་ཕན་ཡོན་མཐའ་ཡས་པ་འབྱུང་བ་ཡིན་ཏེ།ཁྲག་འཐུང་མངོན་འབྱུང་གི་རྒྱུད་ལས།དངོས་གྲུབ་ཐམས་ཅད་ཡོད་པ་དང་།།ས་ཡི་དབང་པོར་ཐེ་ཚོམ་མེད།།འབྱུང་པོའི་མཚན་ཉིད་དབང་དུ་བྱེད།།ནོར་རྣམས་འགུགས་པར་བྱེད་པའོ།།ཞེས་དང་།ཚེ་རིང་ནད་མེད་འཕེལ་བ་ཡིན།།དབང་དུ་བྱེད་དང་ཞི་འདོད་དང་།།ནོར་འཕེལ་བ་ནི་བྱེད་པ་ཡིན།།ཞེས་གསུངས་པའི་ཕྱིར།གཞན་ཡང་དེ་ཉིད་ལས།བྱི་རུ་ཡིས་ནི་འཕེལ་བ་དང་།།རིན་ཆེན་ཕྲེང་བས་མཛེས་པ་ཡིན།།ཞེས་དང་།གཤེད་དམར་ལས།དུང་གིས་བུ་ནི་འཚོ་བ་ལ།།ནད་མེད་པ་ལ་མུ་མེན་ཏོ།།ཞེས་གསུངས་པ་ལྟར་ཕྲེང་བ་རིགས་སོ་སོའི་ཕན་ཡོན་མི་འདྲ་བ་མཐའ་ཡས་པ་ཡོད་དོ།།བཟླ་བྱའི་སྔགས་བྱེ་བ་ཉིས་འགྱུར་ལ་སོགས་པ་འགྱུར་ཁྱད་ཀྱི་ཕན་ཡོན་ལ་ནི་ཡོ་ག་རྡོ་རྗེ་རྩེ་མོ་ལས།ལྕགས་ཀྱི་བཟླས་པ་ཉིས་འགྱུར་ཏེ།།ཟངས་ཀྱི་ཡང་ནི་བཞི་འགྱུར་རོ།།རུ་དྲྰཀྵ་ཡི་བྱེ་བ་གཉིས།།མུ་ཏིག་གི་ནི་བརྒྱར་འགྱུར་རོ།།དབང་པོའི་སྟོང་འགྱུར་རྣལ་འབྱོར་ཏེ།།དངུལ་གྱི་འབུམ་དུ་འགྱུར་པ་ཡིན།།པདྨའི་བྱེ་བ་བརྒྱ་འགྱུར་བརྗོད།།བོ་དེ་ཙེ་ཡི་གྲངས་མེད་དོ།།ཞེས་གསུངས་པ་ལྟར་གྱི་གྲངས་འཕེལ་འགྱུར་གྱི་ཕན་ཡོན་བགྲང་ཕྲེང་སོ་སོར་ཡོད་པ་ཡིན་ནོ།།རྒྱུད་དུ་མ་ལས་བསྟན་པའི་ཨོཾ་པ་དེ་མ་ཧཱ་པ་དེ་ཛྙཱ་ན་སརྦ་བུདྔྷ་མ་ཧཱ་བྷཱ་བེ།ཧཱུཾ་ཧཱུཾ་ཧཱུཾ།ཧོ་ཧོ་ཧོ།ཨཱཿ་སྭཱ་ཧཱ།ཞེས་པའི་དེ་ཉིད་གསལ་བའི་སྔགས་འདིས་ཕྲེང་བ་སྦྱངས་ཤིང་བྱིན་གྱིས་བརླབས་ན་ཕྲེང་བ་དེས་བསྒྲུབ་བྱའི་ལྷ་ཐམས་ཅད་འགྲུབ་པ་དང་།ཞི་རྒྱས་ལ་སོགས་པའི་ལས་རབ་འབྱམས་ཐམས་ཅད་འགྲུབ་པར་འགྱུར་བ་དང་།ཏིང་འཛིན་མི་གསལ་བ་གསལ་བར་བྱེད་པ་དང་།བསྒོམ་བྱའི་བསྐྱེད་རྫོགས་ཀྱི་ཡེ་ཤེས་དག་མ་འདྲེས་པར་སོ་སོར་འཆར་བ་ཡིན་ཏེ།གདན་བཞི་ལས།སྔགས་འདི་ཡིས་ནི་སྦྱང་བྱས་ན།།བགྲང་ཕྲེང་གི་ནི་ལྷ་རྣམས་འགྲུབ།།ལས་རྣམས་ཐམས་ཅད་འགྲུབ་འགྱུར་ཏེ།།ཞེས་དང་།སཾ་པུ་ཊ་ལས།སྔགས་ཀྱིས་ཕྲེང་བ་སྦྱངས་ནས་ནི།།གང་འདོད་དེ་ཉིད་བསྒྲུབ་པར་བྱ།།དེ་ཉིད་ལས་ནི་འགྲུབ་པར་འགྱུར།།ཞེས་གསུངས་པའི་ཕྱིར་རོ།།རྒྱུད་ཕྱི་མ་འདི་ལས་སྔགས་དེ་ལ།ཨོཾ་པ་དེ་པ་དེ།མ་ཧཱ་ཛྙཱ་ནཾ།སརྦ་བུདྔྷ་མ་ཧཾ་བྷཱ་བེ་ཏ་ཧཱུཾ་ཧཱུཾ་ཧཱུཾ།ཧོ་ཧོ་ཧོ་ཨ་ཁཾ་སྭཱ་ཧཱ།ཞེས་གོང་དང་ཅུང་མི་མཐུན་པར་བྱུང་བས་ཕན་ཚུན་བསྡུར་ཏེ་དཔྱད་པར་བྱ་ལ།བདག་ལ་སྔགས་དོན་ལ་ཞིབ་བསྡུར་བྱེད་ལོང་མ་བྱུང་ངོ་།།ཕྲེང་བའི་དེ་ཉིད་གསལ་བ་མེད་ན་ལྷ་དང་ལས་མི་འགྲུབ་ཅིང་དངོས་གྲུབ་ཐམས་ཅད་རིང་བར་འགྱུར་བའི་ཉེས་དམིགས་འབྱུང་སྟེ།རྡོ་རྗེ་གདན་བཞི་ལས།དེ་ཉིད་མེད་པའི་རྣལ་འབྱོར་པ།།དེ་ཉིད་མེད་པའི་སྔགས་བཟླས་དང་།།དེ་ཉིད་མེད་པའི་རྡོ་རྗེ་དྲིལ།།ཕྱག་རྒྱ་དེ་ཉིད་མེད་འབྱུང་བ།།རྣལ་འབྱོར་པ་ཡིས་གྲུབ་པ་མེད།།ཅེས་དང་།མི་གསལ་བ་ནི་རིང་བར་འགྱུར།།ཞེས་དང་།སཾ་པུ་ཊ་ལས།ཀུན་ཏུ་གསལ་བ་མེད་ན་རིང་།།ཞེས་དང་།དེ་ཉིད་མེད་པའི་རྣལ་འབྱོར་བ།།དེ་ཉིད་མེད་པའི་སྔགས་ཟློས་དང་།།ཞེས་གོང་དུ་དྲངས་ཟིན་པ་ལྟར་གྱི་ཕྱིར་རོ།ཞེས་གསུངས་པའི་ཕྱིར།།